PPS Group

PPS Group, a.s. je výrobná strojárenská spoločnosť so sídlom v Detve na Slovensku. Ťažiskový výrobný program je zameraný na výrobu komplexných zvarencov – rámov, ramien, výložníkov, ostatných komponentov kinematiky a ďalších oceľových konštrukcií pre renomovaných výrobcov banských, stavebných, manipulačných, poľnohospodárskych, lesných mechanizmov a strojov. "„Víziou PPS Group je stať sa v tejto oblasti lídrom Európskeho trhu.“"
Výroba prebieha v siedmich halách s celkovou rozlohou cca 100 tisíc m² a počet pracovníkov ku koncu roka 2021 dosiahol 1141 ľudí. Z firmy to robí najväčšieho súkromného zamestnávateľa v regióne Podpoľanie.
Spoločnosť s vyše 60-ročnou históriou prešla za toto obdobie viacerými zmenami. Spočiatku bola zameraná na špeciálnu vojenskú výrobu a výrobu stavebných strojov. Dnes je jej výroba sústredená najmä na veľkorozmerné zvarence pre odberateľov v zahraničí, kam smeruje 99% produkcie.
PPS Group je nástupníckou spoločnosťou štátneho podniku, ktorý mal spočiatku názov "Podpolianske strojárne so sídlom v Detve" (1950 – 1978), neskôr "Závody ťažkého strojárstva Detva" (od 1978) a po transformácii zo štátneho podniku na akciovú spoločnosť "PPS Detva" (od 1996) a "PPS Holding" (od 1997).
História.
Základný kameň spoločnosti bol položený v roku 1950. Podnik bol najprv začlenený do národného podniku Tatra Kopřivnice a neskôr do Závodov V. I. Lenina v Plzni. Výroba v podniku začala v roku 1954, kedy bol vyrobený prvý výrobok rýpadlo Škoda D500.
Rozhodnutím ministra strojárstva bol dňom 1. januára 1955 zriadený národný podnik s názvom Podpolianske strojárne so sídlom v Detve. Tento dátum je považovaný za oficiálny dátum samostatného pôsobenia podniku. Výrobný program sa postupne ustálil na výrobu stavebných strojov a výrobkov špeciálnej techniky. Výroba obrneného transportéra OT 810 otvorila tradíciu novovýroby špeciálnej techniky.
V roku 1960 začína podnik s výrobou nového hydraulického otočného nakladača HON 050, z ktorého sa postupne aj po inováciách (HON 051 a HON 053) stal jeden z najsériovejších vyrábaných výrobkov v histórii podniku. Tento nakladač sa vyrábal až do roku 1974.
Osemdesiate roky patrili výrobe rôznych typov nakladačov, či špeciálnej vojenskej výrobe, ktorá začala výrobou obrnených pásových vozidiel BVP-1, ktoré predstavovali svetovú špičku a dodnes sú porovnávané so súčasnou vojenskou technikou. 1. januára 1978 došlo na základe rozhodnutia nadriadených orgánov k premenovaniu podniku na Závody ťažkého strojárstva, š.p. Detva a následne v roku 1980 bola začatá výroba veľkoobjemového kolesového nakladača UNC 200, ktorý sa vyrábal po inovácii až do roku 1998.
Obdobie po roku 1989 bolo charakteristické nadväzovaním spolupráce so zahraničnými renovovanými spoločnosťami ako napríklad HANOMAG AG Hannover, CESAB Spa Bologna, či CET Salt Lake City. V rokoch 1991 – 1996 dochádza k rozsiahlym zmenám v podniku a to najmä rozšírenie výrobného programu o ďalšie typy nakladačov (Detvan 500, Detvan 650 či Detvan 850), rozšírenie výroby o terénne teleskopické manipulátory, nadviazanie kooperačných vzťahov s ďalšími zahraničnými spoločnosťami. Taktiež v tomto období bol založený spoločný podnik PPS KRIVBASS na Ukrajine.
Výrazným medzníkom v histórii spoločnosti bola v roku 1996 jej transformácia zo štátneho podniku na akciovú spoločnosť PPS Detva a.s. a jej postupné začleňovanie do DMD Holdingu, a.s. Vzhľadom k nestabilnej obchodnej politike a pretrvávajúcim problémom z konverzie špeciálnej výroby sa materská firma PPS Detva a.s. v roku 1997 dostáva do platobnej neschopnosti a je pretransformovaná na PPS Holding a.s., ktorá ďalej pokračuje v pôvodnom výrobnom programe.
Nepružné reagovanie na krízu v stavebníctve v Európe ako aj stagnácia predaja stavebnej techniky dostáva PPS Detva Holding a.s. do ekonomických problémov a v roku 2002 bol na spoločnosť vyhlásený konkurz.
Novodobá história PPS Group.
Novodobá história spoločnosti sa začína písať od roku 2003, keď spoločnosť v konkurze kúpili noví majitelia a pod novým názvom PPS Group a.s. začína písať novú históriu s jasným strategickým zámerom adaptovať sa na nové podmienky celosvetového trhu.